
ОФИЦИАЛНА ПОЗИЦИЯ 

НА НАЦИОНАЛНИЯ КООРДИНАЦИОНЕН СЪВЕТ 
НА НЕЗАВИСИМИЯ УЧИТЕЛСКИ СИНДИКАТ (НКС) 
ПРЕД ОСТС КЪМ МОН, РЪКОВОДСТВОТО НА МОН, ЗАКОНОДАТЕЛНАТА ВЛАСТ И БЪЛГАРСКАТА ОБЩЕСТВЕНОСТ, ВЪВ ВРЪЗКА С НЕСТИХВАЩИ ИНИЦИАТИВИ И ИСКАНИЯ 
ЗА ПРОМЕНИ В ЗАКОНА 
ЗА ПРЕДУЧИЛИЩНОТО И УЧИЛИЩНОТО ОБРАЗОВАНИЕ (ЗПУО) 
ОТНОСНО ПО-РАННО ЗАПОЧВАНЕ НА УЧЕБНАТА ГОДИНА 
В СИСТЕМАТА НА СРЕДНОТО ОБРАЗОВАНИЕ.
НКС на НУС, като взе предвид аргументираните и протоколно обобщени становища на структурите на синдиката за начало на учебна година - в процентно изражение:
- 97.65% от членовете на НУС са за запазване на 15 септември като дата за начало на учебната година;
- 2.35% подкрепят идеята за по-ранно започване на учебната година.
НКС на НУС, като взе предвид и нагласата на членовете на НУС, началото на учебната година да не се променя, т.е. учебната година да започва на 15 септември и аргументите за това мнение:
1. В България има установена дългогодишна традиция за начало и край на учебната година, традиция, създадена на базата на добрия опит през годините. Формалните промени често не водят до положителни резултати. 

2. Природно-географските условия не предполагат провеждането на качествен учебен процес в условия на високи температури в училищните сгради.

3. Професионалните ангажименти на педагогическия персонал започват не по-късно от две седмици преди фактическото начало на учебната година.
4. Подготовката на сградния училищен фонд през летните месеци е печално известна с хронично неспазване на срокове за осъществяване на ремонтни дейности. Общоизвестен факт е, че в много училища в страната нормалният старт на учебната година е невъзможен, дори при сега съществуващия календар. 

5. Работата на учителя е съпътствана с огромна умствена и емоционална преумора, която се преодолява по-трудно и за по-дълго време. Затова законодателят ненапразно е предвидил и по-дълъг платен отпуск за тази професия. И сега практически е невъзможно той да се ползва пълноценно, поради попълването на документация след края на учебната година за съответния клас, прекъсвания за участие на учителя като член на комисии и квестор в поправителни изпити, изпити на ученици в самостоятелна форма на обучение, провеждане на приравнителни изпити /от 01.09. до 10.09./, годишен съвет, ДЗИ през август, прием след 7- ми клас, оценяване пригодността  на учебници и т. н. 

6. Ако в другите европейски страни е достатъчно учителите да прекратят отпуска си най-много 2-3 дни преди началото на учебната година, то в България административната тежест и бумащината са в такива размери, че на учителите се налага да се явяват на работа две седмици по-рано. Следователно при евентуално начало на учебната година от 1-ви или дори от 7 септември, това означава преподавателите да са на работа от 15-ти или 20 август. Удължаването на учебното време категорично ще доведе до още по-голямо претоварване и прегаряне на работещите в системата на образованието. 

7. В професионалните и специализираните гимназии учениците от 10, 11 и 12 клас провеждат задължителна двуседмична производствена практика, която е предвидена да се осъществи до средата на юли. Ранното започване на учебната година би довело до дискомфорт за тези ученици.

8. Системата на средното образование в България не само не се нуждае от по-ранно започване на учебната година, но дори има възможности и резерви за въвеждане на допълнителни дни за ваканции или удължаване на съществуващите, без това да попречи на усвояването на учебния материал – безспорно чрез облекчаване на учебните програми и едновременно с това предоставяне на по-големи възможности за гъвкавост в осъществяването на преподавателската работа. По-ранното започване на учебната година няма да реши  основните проблеми в нашата сфера като:

        -   натовареност на учениците през деня и седмично – 3-ти и 4-ти клас са с по 6 учебни часа, а 5-ти  и следващите класове по 7 и повече учебни часа;

          - академичния стил  и обемът на   учебното съдържание в учебниците.

НАЦИОНАЛНИЯТ КООРДИНАЦИОНЕН СЪВЕТ НА НУС

на заседание, проведено на 1 март 2022 г., прие 
ПОЗИЦИЯ:
Не счита, че е необходимо удължаване на учебната година - по-скоро системата на предучилищното и училищното образование трябва да се организира към изпълнение на досега приети политики:

· Запазване на 15 септември като дата за начало на учебната година.

· Пълен преглед на учебните планове и програми и съобразяването им с възрастовите особености на децата и учениците.

· Олекотяване на учебното съдържание. Изчистване на учебниците и учебните помагала от академичен стил и заменянето му с по-достъпен за учениците. 

· Реално намаляване на обема и трудността на новия материал към 30%, за сметка на 70% проектно базираното обучение и практически упражнения.
· Анализиране на оптималния брой учебници по предмет за всеки клас и промяна в системата за оценяване пригодността на учебниците.

· Изпълнение на приетата политика за преминаване от двусменен  към едносменен режим на обучение и свързаната с него целодневна организация на учебния ден чрез строеж на нови сгради или дострояване на съществуващи.
Аспарух Томов
Председател на НУС
